فتعليقو على قرار الجزائر “إعادة النظر” فعلاقاتها مع المغرب، وتوجيهها أصابع الاتهام ليه بالتورط فالحرائق اللي اجتاحتها، اعتبر محمد شقير، المحلل السياسي والباحث في العلوم السياسية، أن العلاقات المغربية الجزائرية من فترة كتعاني من توتر كبير نتيجة عوامل عدة، من بينها قضية إبراهيم غالي والصحراء، وحتى الاتفاق الثلاثي اللي دار بين المغرب والولايات المتحدة والاسرائيل كان عندو دور كبير فهذشي. وزاد شقير، فتصريح ل”كود”، أن هذ التوثر بانت تجلياتو كثر بعد المذكرة ديال سفير المغرب لدى الأمم المتحدة، عمر هلال، اللي دعم من خلالها استقلال شعب القبايل على الجزائر، وهي النقطة اللي فيضات الكأس، بالإضافة لحرائق الجزائر، اللي اتخذاتها الأخيرة كسبة لتوجيه الرأي العام الجزائري ضد المغرب. وكان السفير المغربي دعا، خلال اجتماع دول عدم الانحياز يومي 13 و14 يوليوز اللي فات، ل”استقلال شعب القبائل” فالجزائر، كشكل من أشكال “الرد بالمثل” مادام كتطالب باستقلال الصحراء عن المغرب، لكن الجزائر ماتقبلاتش هذشي واعتبراتو “تصعيد خطير ضدها”. من جهة ثانية، قال شقير أن الاجتماع الأخير للمجلس القومي الجزائري، برئاسة عبد المجيد تبون، رئيس الجمهورية، بين على هذ الأزمة، من خلال توريط المغرب فالحرائق اللي وقعات، ومساعدتو لشعب القبايل، واللي زاد من حدة التوتر هي مبادرة اليد الممدودة المغربية، والدعوة لمد جسور وروابط الأخوة اللي هضر عليها الملك محمد السادس فخطابو الأخير، وهي المبادرة اللي كيشوف شقير أنها حرجات النظام الجزائري وزعجاتو، واتهام المغرب فالحرائق كان رد من هذ النظام بعد صمتو المطبق باش يرفض هذ الصلح. وعوض ما تعيد الجزائر النظر فالعقيدة السياسية لنظامها، اللي كيحكموه شيوخ العسكر، فضلات تعيد النظر فعلاقتها مع المغرب، وبالتالي “الجزائر مامستعداش تخفف من هذ التوتر... لكن بغات ترجع من المغرب عدوها الرئيسي، نظامها أصلا يعيش لا على مستوى الحراك الشعبي ولا بالنسبة لما جرى بخصوص للحرائق اللي راح ضحيتها أعضاء من الجنود الجزائريين، النظام فورطة سياسية لكن يريد إلهاء الرأي العام وتوجيهو نحو العدو بالاتهامات ورفض المساعدات اللي اقترحها، وهذ العدو هو المغرب”، على حساب تعبيرو. لكن فالمقابل، كيرجح شقير أن هذ الإجراء ماغيتجاوزش هذ الحد، بعد استدعاء السفير الجزائري للتشاور وقرار إعادة النظر فالعلاقات، لكن الجزائر غتتجه لخلق تحالفات جديدة، مع إيران خصوصا. المسألة اللي خلات الجزائر تراجع علاقاتها مع المغرب، تفكر تدير علاقات جديدة، هي التحالف الثلاثي اللي دار مع أمريكا وإسرائيل، “شفنا كيفاش الإعلام الجزائري، الرسمي وغير الرسمي، استنكر هذ التحالف اللي وصفو بالصهيوني، خصوصا بعد الزيارة الأخيرة لوزير الخارجية الإسرائيلي للبلاد”، كيف قال شقير اللي أكد أن الجزائر مابقاتش مرتاحة فالمجال الإقليمي. وبالنسبة لتداعيات هذ القرار على المغرب، كيشوف شقير أن ماعندو تأثير كبير، حيت المغرب تعايش مع الظرفية، من مدة بعد إغلاق الحدود، اللي اعتبر أنها أكثر حاجة ممكن يكونو عندها تداعيات سلبية على الطرفين، “وهذشي كلو بسباب أزمة النظام الجزائري والتخلف السياسي، ومايمكن هذشي يتغير إلا بتغير مستوى القيادة فيها، اللي مسيطرين عليها العسكريين الشيوخ”، على حساب هضرتو. 
قطع علاقات الجزائر بالمغرب. شقير لـ”كود”: العلاقات توترات مللي تحالفنا مع إسرائيل وهلال دعا لاستقلال القبايل.. والعافية دارتها غير سبة باش تدوز للمغرب ونظام العسكر اللي خاص “يتعاد فيه النظر”